**ບົດໂອ້ລົມ**

ຕໍ່ກອງປະຊຸມສະຫລຸບວຽກງານແຂ່ງຂັນ 3 ດີ

ຂອງຮາກຖານສະຫະພັນແມ່ຍິງ ມະຫາວິທະຍາໄລ ຄູ ຫລວງພະບາງ

ຄັ້ງວັນທີ 29 ພະຈິກ 2016

**\*\*\*\*\*\*\*\*\*\*\*\*\*\*\*\***

**ຮຽນ:** ທ່ານ ຫຸມພັນ ຄອນສະຫວັດ, ຄະນະພັກຮາກຖານ, ຜູ່ຊີ້ນໍາອົງການຈັດຕັ້ງ

ມະຫາຊົນ, ຄະນະອໍານວຍການ ວິທະຍາໄລຄູ ຫລວງພະບາງ ທີ່ເຄົາລົບ ແລະ

ນັບຖື.

**ຮຽນ:**ສະຫາຍນາງ ວັນນະສຸກ ໂຄດໄສ ຄະນະບໍລິຫານງານສະຫະພັນແມ່ຍິແຂວງ,

ປະທານຮາກຖານສະຫະພັນແມ່ຍິງ ວິທະຍາໄລຄູ ຫລວງພະບາງ ທີ່ນັບຖື.

**ຮຽນ:**ຜູ່ແທນກອງປະຊຸມທີ່ນັບຖື.

ບັນດາສະຫາຍສະມາຊິກສະຫະພັນແມ່ຍິງທີ່ນັບຖື ແລະ ຮັກແພງ

ຂ້າພະເຈົ້າມີຄວາມພູມໃຈເປັນພິເສດ ທີ່ໄດ້ຮັບກຽດເຂົ້າຮ່ວມກອງປະຊຸມສະຫລຸບຂະບວນແຂ່ງຂັນ 3 ດີ ຂອງຮາກຖານສະຫະພັນແມ່ຍິງ ວິທະຍາໄລ ຄູຫລວງພະບາງ ຄັ້ງນີ້ ຊຶ່ງເປັນຊ່ວງທີ່ທົ່ວພັກ ທົ່ວກອງທັບ ແລະ ທົ່ວປວງຊົນພວມສຸມໃສ່ຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຄັ້ງທີ x ຂອງພັກ ແລະ ກໍ່ເປັນຊວ່ງເວລາສ້າງຜົນງານຂໍ່ານັບຮັບຕອ້ນວັນສະຖາປານາສາທາລະນະລັດປະຊາທິປະໄຕປະຊາຊົນລາວຄົບຮອບ 41 ປີ ຢ່າງເປັນຂະບວນຟົດຟື້ນ. ທັງເປັນຊ່ວງທີ່ສະມາຊິກສະຫະພັນແມ່ຍິງ, ແມ່ຍິງບັນດາເຜົ່າພວມຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຜູ່ແທນແມ່ຍິງລາວ ຄັ້ງທີ VII ຕາມພາລະບົດບາດ, ສະພາບ, ຈຸດພິເສດຂອງກົມກອງ ທອ້ງຖິ່ນໃຜລາວຢ່າງເປັນຂະບວນຟົດຟື້ນ. ສະນັ້ນມື້ນີ້ ຮາກຖານສະຫະະພັນແມ່ຍິງພວກສະຫາຍ ໂດຍໄດ້ຮັບການຊີ້ນໍາໆພາຈາກຄະນະພັກ, ການສະໜັບສະໜູນ, ຮ່ວມໄມ້ຮ່ວມມື, ຈາກຄະນະນໍາ, ອົງການຈັດຕັ້ງມະຫາຊົນ ບວກໃສ່ຄວາມຕັດສິນເປັນເອກະພາບຂອງຄະນະປະທານ ຮາກຖານສະຫະພັນແມ່ຍິງ ແລະ ສະມາຊິກທຸກສະຫາຍພອ້ມກັນຫ້າງຫາກະກຽມ ແລະ ຈັດກອງປະຊຸມສະຫລຸບຂະບວນແຂ່ງຂັນ 3 ດີ ຂຶ້ນຢ່າງເປັນທາງການ.

ໃນກອງປະຊຸມຄັ້ງນີ້ ຂ້າພະເຈົ້າໄດ້ຮັບຟັງບົດລາຍງານ ທີ່ສະຫາຍ ນາງ ວັນນະສຸກ ໂຄດໄສ ສະເໜີຜ່ານມານັ້ນ ເຫັນວ່າໄດ້ຮັບຜົນສໍາເລັດສູງ ຊຶ່ງສະແດງອອກ: ມີການຈັດຕັ້ງເຊື່ອມຊຶມໃນໝູ່ພະນັກງານ, ສະມາຊິກສະຫະພັນແມ່ຍິງ, ເອື້ອຍນອ້ງແມ່ຍິງຮັບຮູ້ຢ່າງກວ້າວຂວາງ, ມີການຈັດຕັ້ງຂະບວນແຂ່ງຂັນຕາມຂັ້ນຕອນ, ມີການຕິດຕາມ, ປະເມີນຜົນ, ສະຫລຸບຄັກແນ່. ພົ້ນເດັ່ນແມ່ນພວກສະຫາຍສ້າງໄດ້ຕົວແບບ. ອັນນີ້ມັນໄດ້ສະແດງໃຫ້ເຫັນວ່າພວກສະຫາຍມີຄວາມຕັ້ງໜ້າເຮັດສໍາເລັດໜ້າທີ່ສໍາຄັນອັນໜຶ່ງໃນການປະຕິບັດພາລະບົດບາດຂອງສະຫະພັນແມ່ຍິງພວກເຮົາ. ສະນັ້ນ ໃນໂອກາດທີ່ມີຄວາມໝາຍສໍາຄັນນີ້ ໃນນາມສ່ວນຕົວ ຂ້າພະເຈົ້າຂໍສະແດງຄວາມຍອ້ງຍໍ ຊົມເຊີຍຕໍ່ຜົນສໍາເລັດໃນຄັ້ງນີ້ຢ່າງສຸດໃຈ ***( ຊົມເຊີຍ )***

***ບັນດາທ່ານ ບັດາສະຫາຍທີ່ນັບຖື ແລະຮັກແພງ!***

ຈາກຜົນງານທີ່ຍາດມາໄດ້ໄລຍະຜ່ານມານັ້ນ ເມືອ່ທຽບໃສ່ກົດລະບຽບທີ່ສູນກາງສະຫະພັນແມ່ຍິງລາວວາງອອກ ໂດຍສະເພາະແມ່ນຂະບວນແຂ່ງຂັນ 3 ດີ ຂ້າພະເຈົ້າຂໍມີຄວາມເຫັນແລກປ່ຽນ ບາງເນື້ອໃນດ່ັງນີ້:

1. ໃຫ້ພວກສະຫາຍສືບຕໍ່ຮັກສາ ແລະເສີມຂະຫຍາຍມູນເຊື້ອຜົນງານອັນພົ້ນເດັ່ນທີ່ຍາດມາໄດ້ໄລຍະຜ່ານມານັ້ນບໍ່ໃຫ້ຕົກເຮ່ຽ
2. ເອົາໃຈໃສ່ຄົ້ນຄວ້າ, ປັບປຸງ ແກ້ໄຂຂໍ້ຄົງຄ້າງ ໂດຍສະເພາະແມ່ນຂະບວນແຂ່ງຂັນ 3 ດີ ໃຫ້ມີລັກສະນະຕໍ່ເນື່ອງ. ໃຫ້ຖືເອົາວຽກງານີ້ຕິດພັນກັບການສຶກສາອົບຮົມການເມືອງແນວຄິດ, ຕິດພັນກັບວຽກງານແຂ່ງຂັນການຮຽນ ການສອນ, ຕິດພັນກັບວຍກງານສົ່ງເສີມຄວາມກ້າວໜ້າຂອງສະມາຊິກສະຫະພັນແມ່ຍິງ ແລະ ຕິດພັນກັບວຽກງານປັບປຸງການຈັດຕັ້ງສະຫະພັນແມ່ຍິງ.
3. ຢາກເຮັດໄດ້ແນວນັ້ນ ກອ່ນອື່ນ ພວກສະຫາຍຕອ້ງສ້າງເປັນໂຄງການຄັກແນ່ ຊຶ່ງໂຄງການນີ້ຄວນໃຫ້ຕິດພັນກັບແຜນພັດທະນາໂຮງຮຽນ ຈຶ່ງມີຂໍ້ສະດວກ ເວລາຈັດຕັ້ງປະຕິບັດຕົວຈິງ ຍອ້ນວ່າ ພວກສະຫາຍແມ່ນມີຄວາມຮັບຜິດຊອບໜັກໜ່ວງ ມີເວລາຮຽນ ເວລາສອນເຕັມປ່ຽມ ຖ້າຈະແຍກອອກເປັນວຽກສະເພາະຈະພົບຄວາມຫຍຸ້ງຍາກຫລາຍຢ່າງ ຫລື ບໍ່ດ່ັງນັ້ນຈະເຮັດໃຫ້ຂະບວນແຂ່ງຂັນບໍ່ຕໍ່ເນື່ອງ.
4. ໃຫ້ພວກສະຫາຍເບິ່ງຄືນເວລາສະຫລຸບຕີລາຄາ ແລະສະເໜີຂັ້ນເທິງຮັບຮອງ ຮອດກໍານົດແລ້ວກໍ່ຮີບຮອ້ນເຮັດໃຫ້ທ່ວງທັນເວລາ ມາເບິ່ງຄວາມເປັນຈິງແລ້ວ ມັນກໍ່ຮອດເວລາສະຫລຸບປີໃໝ່ອີກຕື່ມ ແຕ່ກໍ່ຍັງບໍ່ທັນໄດ້ເຮັດ. ອີກອັນໜຶ່ງ ຢູ່ໃນມະຕິກອງປະຊຸມໃຫຍ່ຜູ່ແທນແມ່ຍິງລາວທົ່ວປະເທດໄດ້ມີບົດແນະນໍາປັບປຸງໃໝ່ບາງອັນ ຖ້າຍັງຊັກຊ້າຈະເຮັດໃຫ້ຜົນງານໃນຂະບວນການຕົກລົ່ນ.
5. ເພີ່ມທະວີການລາຍງານ ຂໍທິດຊີ້ນໍາຈາກຄະນະພັກ, ຄະນະສະຫະພັນແມ່ຍິງແຂວງຂຶ້ນຕື່ມ ເພືອ່ຊອກຫາຊອ່ງທາງປັບປຸງແກ້ໄຂຊ່ວຍກັນ.
6. ຕໍ່ຄໍາສະເໜີທີ່ພວກສະຫາຍສະເໜີມານັ້ນ ເຫັນວ່າມີຄວາມສໍາຄັນຫລາຍ ຂ້າພະ ເຈົ້າຂໍນໍາເອົາໄປປຶກສາໃນໝູ່ຄະນະ ຈະເຮັດແນວໃດວຽກງານແມ່ຍິງ ກໍ່ຄືວຽກງານແຂ່ງຂັນ 3 ດີ ຈະດີຂຶ້ນເປັນກ້າວໆ.

ສິ່ງທີ່ຂ້າພະເຈົ້າແລກປ່ຽນມາຂ້າງເທິງນັ້ນຄິດວ່າຈະເປັນບົດຮຽນໃຫ້ພວກສະຫາຍບໍ່ຫລາຍກໍ່ໜອ້ຍ ແລະມີຄວາມເຊື່ອໝັ້ນວ່າພວກສະຫາຍສາມາດນໍາໄປຄົ້ນຄິດນໍາເອົາໄປຈັດຕັ້ງຜັນຂະຫຍາຍຢ່າງປະດິດສ້າງ ແລະສອດຄອ່ງກັບສະພາບ ຈຸດພິເສດຂອງສະຖາບັນພວກກສະຫາຍ.

ອີກເທື່ອໜຶ່ງ ນະໂອກາດທີ່ມີຄວາມສໍາຄັນນີ້ ຂ້າພະເຈົ້າ ຂໍສະແດງຄວາມຂອບໃຈເປັນຢ່າງສູງມາຍັງທ່ານ ຫຸມພັນ ຄອນສະຫວັດ ຕາງໜ້າໃຫ້ແກ່ຄະນະນໍາຮກາຖານພັກ, ຕາງໜ້າໃຫ້ແກ່ຄະນະອໍານວຍການ ທີ່ເວລາໃດກໍ່ໄດ້ໃຫ້ຄວາມເປັນຫ່ວງເປັນໄຍ ໃກ້ສິດຊີ້ນໍາໆພາອົງການຈັດຕັ້ງສະຫະພັນແມ່ຍິງໃຫ້ເຕີບໃຫຍ່ເຂັ້ມແຂງຕະຫລອດມາ; ຮຽກຮອ້ງມາຍັງທ່ານ ຈົ່ງສືບຕໍ່ຊີ້ນໍາໆພາອົງການຈັດຕັ້ງສະຫະພັນແມ່ຍິງ, ກໍ່ສ້າງ ຊ່ວຍເຫລືອສະມາຊິກສະຫະພັນແມ່ຍິງ,ເອື້ອຍນອ້ງແມ່ຍິງໃຫ້ກາຍເປັນກໍາລັງແຮງທີ່ແທ້ຈິງຂອງການຈັດຕັ້ງພັກ, ຮຽກຮອ້ງໃຫ້ຈະກະຈາຍກໍາລັງຂອງພັກເຂົ້າເຖິງເພດຍິງຫລາຍຂຶ້ນຕື່ມ. ຂໍອວຍພອນແດ່ທ່ານຈົ່ງປະສົບຜົນສໍາເລັດໃນການປະຕິບັດໜ້າທີ່ການເມືອງທີ່ໄດ້ຮັບມອບໝາຍ, ຂໍໃຫ້ທ່ານຈົ່ງສືບຕໍ່ເປັນຮົ່ມໂພຮົ່ມໄຊໃຫ້ແກ່ພະນັກງານ, ຄູອາຈານ. ນັກສຶກສາຕະຫລອດໄປ. ຂໍໃຫ້ທ່ານຈົ່ງມີສຸກ, ອົບອຸ່ນໃນຊີວິດສ່ວນຕົວ ແລະຄອບຄົວ.

ອວຍພອນແດ່ສະຫາຍ ນາງ ວັນນະສຸກ ໂຄດໄສ ຈົ່ງມີສຸຂະພາບແຂງແຮງ ປະສົບຜົນສໍາເລັດໃນໜ້າທີ່ວຽກງານ. ມີຄວາມຜາສຸກໃນຊີວິດສ່ວນຕົວກໍ່ຄືຄອບຄົວ

ອວຍພອນແດ່ຜູ້ແທນກອງປະຊຸມທຸກ, ບັນດາສະຫາຍສະມາຊິກສະຫະພັນແມ່ຍິງຈົ່ງປະສົບຜົນສໍາເລັດໃນໜ້າທີ່ວຽກງານ ຜູ່ເປັນພະນັກງານ ຄູ ອາຈານ ກໍ່ໃຫ້ສໍາເລັດໃນໜ້າທີ່ການສິດສອນ, ຜູ່ເປັນນັກຮຽນ ນັກສຶກສາກໍ່ໃຫ້ສໍາເລັດການຮໍ່າຮຽນທີ່ດີ.

***ຂໍຂອບໃຈ.***